和孔毅甫州名五首  其四
作者：呂陶
朝代：宋

paragraphs: 平生知求道，冀保衰朽質。
金闕勞仰望，玉經探秘密。
嘗聞造化理，虛静乃不屈。
又聞棲真士，幽處遯荆蓽。
深藏雖混同，安養自誠一。
廣采與博訪，未遇敢懷佚。
誦經期萬遍，掩卷復開帙。
纔能簡思慮，了不見象物。
誰将林泉屨，易取塵土紱。
渠意良有得，吾曹又何失。
愛君氣容和，忻樂不在瑟。
得鼎必全神，逢丹可換骨。
方蓬達去路，寰海空白日。
願開循循誨，靈臺非縝栗。